Politiet slog torsdag til i en koordineret ransagnings- og anholdelsesaktion i København, Lyngby og Aarhus, og her anholdt man to mænd, der mistænkes for at stå bag flere tyverier mod telebutikker i blandt andet Hjørring og Frederikshavn. De to mænd på heldholdsvis 30 og 31 år fremstilles i grundlovsforhør i dag ved retten i Aarhus. De er mistænkt for indbrudstyverier af "særligt grov beskaffenhed", som politiet formulerer det. Indbrudene er sket mod telebutikker i Frederikshavn, Hjørring og Fredericia. Tre af indbrudene skulle være sket alene i Hjørring. Det er enheden "Særlig Efterforskning Vest", der gennemførte den koordinerede ransagnings- og anholdelsesaktion torsdag. Anklagemyndigheden har anmodet om lukkede døre i retten, og derfor ønsker politiet ikke at oplyse yderligere om sagen for nuværende. Begge mænd blev fredag varetægtsfænglset i fire uger.
To mænd fremstilles i dag i grundlovsforhør sigtet for flere organiserede indbrudstyverier mod telebutikker i blandt andet Hjørring og Frederikshavn.